РЕШЕНИЕ ЗА ИЗПЪЛНЕНИЕ НА КОМИСИЯТА
от 19 юни 2013 година
за изменение на приложения II, III и IV към Решение 2006/168/ЕО по отношение на определени изисквания във връзка с ветеринарното сертифициране при внос в Съюза на ембриони от едър рогат добитък
(нотифицирано под номер C(2013) 3704)
(текст от значение за ЕИП)
(2013/309/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/556/ЕИО на Съвета от 25 септември 1989 г. относно ветеринарно-санитарните условия, регулиращи търговията в рамките на Общността и вноса от трети страни на ембриони от домашни животни от рода на едрия рогат добитък (1), и по-специално член 9, параграф 1, първа алинея, буква б) от нея,
като има предвид, че:
(1)
В приложение I към Решение 2006/168/ЕО на Комисията от 4 януари 2006 г. за установяване на изисквания за здравно и ветеринарно сертифициране при внос в Общността на ембриони от едър рогат добитък и за отмяна на Решение 2005/217/ЕО (2) е поместен списък на трети страни, от които държавите членки разрешават вноса на ембриони от домашни животни от рода на едрия рогат добитък („ембрионите“). В решението са определени и допълнителните гаранции, които трябва да бъдат предоставени от определени трети страни, посочени в същото приложение, по отношение на конкретни болести по животните.
(2)
В Решение 2006/168/ЕО се предвижда също така, че държавите членки разрешават вноса на ембриони, които отговарят на ветеринарно-санитарните изисквания, определени в образците на ветеринарни сертификати, установени в приложения II, III и IV към същото решение.
(3)
Израел е включен в списъка в приложение I към Решение 2006/168/ЕО като страна, от която е разрешен вносът в Съюза на получени in vivo или произведени in vitro ембриони от едър рогат добитък. През последните години обаче не е регистриран никакъв внос в Съюза.
(4)
През ноември 2012 г. Израел уведоми Световната организация за здравеопазване на животните (OIE) за първите случаи на заразен нодуларен дерматит при млечните крави. През март 2013 г. Израел докладва пред OIE, че заболяването продължава да се разпространява в посока на юг и на запад от първоначалното огнище и че засяга все повече и повече млечни стада.
(5)
Заразният нодуларен дерматит е вирусно заболяване, включено в списъка с болести, чието обявяване е задължително, в приложение I към Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3). Заразен нодуларен дерматит към настоящия момент в Съюза няма.
(6)
В съответствие с член 4.7.14 от Здравния кодекс на OIE за сухоземните животни заразният нодуларен дерматит е включен в категория 4, в която са изброени болести или патогенни агенти, във връзка с които има направени проучвания, според които е възможно рискът от предаване на болестта чрез трансфер на ембриони да не е пренебрежимо малък, дори ако ембрионите са манипулирани правилно между събирането и трансфера съгласно Наръчника на Международното дружество за трансфер на ембриони. Законодателството на Съюза по отношение на търговията и вноса от трети страни на ембриони от едър рогат добитък е в съответствие с този наръчник.
(7)
Член 11.12.10 от Здравния кодекс на OIE за сухоземните животни съдържа препоръки по отношение на вноса на ембриони и овоцити на животни от рода на едрия рогат добитък от страни, които се считат за засегнати от болестта заразен нодуларен дерматит.
(8)
Понастоящем няма установени изисквания по отношение на заразния нодуларен дерматит в образците на ветеринарни сертификати, установени в приложения II, III и IV към Решение 2006/168/ЕО. Поради това съществува риск от навлизане на тази болест в Съюза чрез внасяните ембриони от трети страни, засегнати от заразния нодуларен дерматит.
(9)
Поради гореизложеното е целесъобразно, в съответствие с препоръките, установени в Здравния кодекс на OIE за сухоземните животни, ветеринарно-санитарните изисквания, свързани с болестта заразен нодуларен дерматит, да бъдат включени в образците на ветеринарни сертификати, установени в приложения II, III и IV към Решение 2006/168/ЕО.
(10)
Поради това приложения II, III и IV към Директива 2006/168/ЕО следва да бъдат съответно изменени.
(11)
За да се избегнат смущения в нормалния ход на търговията, следва да бъде разрешено за преходен период и при определени условия да се използват ветеринарно-санитарните сертификати, издадени в съответствие с Решение 2006/168/ЕО във вида му отпреди измененията, въведени с настоящото решение.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения II, III и IV към Решение 2006/168/ЕО се заменят с текста на приложението към настоящото решение.
Член 2
В рамките на преходен период до 1 септември 2013 г. държавите членки могат да продължат да разрешават вноса от трети страни на пратки, съдържащи ембриони от домашни животни от рода на едрия рогат добитък, придружени от ветеринарен сертификат по образец, който е издаден не по-късно от 31 юли 2013 г. в съответствие с образците, установени в приложения II, III и IV към Решение 2006/168/ЕО във вида му отпреди измененията, въведени с настоящото решение.
Член 3
Настоящото решение се прилага от 1 август 2013 г.
Член 4
Адресати на настоящото решение са държавите членки.
Съставено в Брюксел на 19 юни 2013 година.